
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13
35000 Slavonski Brod                                                                         

 Broj: 1/St-899/2018-15


	R E P U B L I K A    H R V A T S K A	
R J E Š E N J E

	TRGOVAČKI SUD U OSIJEKU STALNA SLUŽBA U SLAVONSKOM BRODU, po stečajnoj sutkinji Vesni Vukelić, u postupku povodom zahtjeva FINE za provedbu skraćenoga stečajnoga postupka nad dužnikom EVENTUM j.d.o.o. za usluge i ugostiteljstvo, OIB 24008843583, sa sjedištem u Slavonskom Brodu, Vladimira Nazora 35, dana 28. rujna 2018.


r i j e š i o     j e


	I - Obustavlja se skraćeni stečajni postupak nad dužnikom EVENTUM j.d.o.o. za usluge i ugostiteljstvo, OIB 24008843583, sa sjedištem u Slavonskom Brodu, Vladimira Nazora 35.

	II – Po pravomoćnosti ovoga rješenja donijet će se rješenje o pokretanju prethodnog postupka radi utvrđivanja pretpostavki za otvaranje stečajnog postupka.

Obrazloženje

	
	Financijska agencija RC Osijek Podružnica Slavonski Brod sukladno odredbi čl.429 st1 Stečajnog zakona (NN br.71/15, 104/17, dalje SZ) podnijela je zahtjev za provedbu skraćenoga stečajnoga postupka nad dužnikom EVENTUM j.d.o.o. za usluge i ugostiteljstvo, OIB 24008843583, sa sjedištem u Slavonskom Brodu, Vladimira Nazora 35.

	Pretpostavke za provođenje skraćenoga stečajnoga postupka određene su čl.428 SZ-a koji propisuje da će sud provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u očevidniku redoslijeda osnova za plaćanje ima evidentirane neizvršene osnove za plaćanja u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja iz sudskog registra. 

Iz sadržaja zahtjeva FINE te podataka iz sudskog registra utvrđeno je da su ispunjene sve zakonske pretpostavke za provedbu skraćenoga stečajnoga postupka jer dužnik nema zaposlenih, a u očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana te nisu ispunjene pretpostavke za pokretanje drugog postupka radi brisanja iz sudskog registra. 

	Iz tih razloga sud je temeljem čl.430 SZ-a na mrežnoj stranici e-Oglasna ploča sudova objavio oglas kojim je pozvao vjerovnike najkasnije u roku 45 dana od objave oglasa na mrežnoj stanici e-Oglasna ploča sudova predložiti otvaranje stečajnog postupka, uz obavijest o ukupnom iznosu evidentiranog duga dužnika, a zakonski zastupnik je pozvan u roku od 15 dana podnijeti sudu javno bilježnički ovjerovljeni prokazni popis imovine i obveza na propisanom obrascu, uz upozorenje da će sud po službenoj dužnosti donijeti rješenje o otvaranju i zaključenju skraćenoga stečajnoga postupka ukoliko zakonski zastupnik i zainteresirani vjerovnici ne postupe po navedenom u ostavljenom roku. 
	Oglas navedenog sadržaja objavljen je na mrežnoj stranici e-Oglasna ploča sudova dana 06. lipnja 2018.

	Nakon objave oglasa, u ostavljenom roku, prijedlog za otvaranje redovnog stečajnog postupka podnio je vjerovnik IVAN GLAVAŠ iz Slobodnice, zastupan po punomoćniku Josipu Staniću, odvj. u OD Rački i kolege Zagreb, podneskom koji je zaprimljen kod ovog suda 12. lipnja 2018.
	
U prijedlogu vjerovnik navodi da dužnika ima imovinu iz koje se mogu namiriti vjerovnici, kao i troškovi stečajnog postupka jer iz financijskog izvješća za 2016. proizlazi da dužnik u toj godini evidentira vrijednost materijalne imovine od 613.072,00 kn, a iz uvjerenja Policijske uprave Brodsko-posavske da je vlasnik 3 motorna vozila i nema podataka o eventualnim teretima.

Po pozivu suda, vjerovnik je nakon toga izvršio uplatu zatraženog predujma za pokriće troškova stečajnog postupka uz dokaze kojima čini vjerojatnim postojanje svoje tražbine koju ima prema dužniku u iznosu 83.250,00 kn, a koja se temelji na neplaćenim zakupninama temeljem ugovora o zakupu poslovnog prostora.

Kako iz dostavljenog financijskog izvješća i uvjerenja PU Brodsko-posavske proizlazi da dužnik ima dovoljno imovine za pokriće troškova stečajnog postupka, to je sud utvrdio da nisu ispunjene sve pretpostavke propisane odredbom čl. 431 st 2 SZ-a.
Iz tih razloga valjalo je skraćeni postupak obustaviti i odlučiti kao u izreci rješenja na temelju odredbe čl. 433 SZ-a.

				U Slavonskom Brodu, 28. rujna 2018.
                                                                                                    	STEČAJNA SUTKINJA:
                                                                                                     	    Vesna Vukelić, v.r.
NAPUTAK O PRAVNOM LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stranici e-Oglasna ploča suda.


Dostaviti putem mrežne stranice e-Oglasna ploča:
1. FINA 
2. dužniku
3.vjerovniku- predlagatelju po punomoćniku

  po pravomoćnosti rješenja spisu dodijeliti novi broj

